b'\n_START_ARTICLE_\nPitsundin taistelu\n_START_SECTION_\nTaustaa\n_START_PARAGRAPH_\nKev\xc3\xa4\xc3\xa4ll\xc3\xa4 1809 ven\xc3\xa4l\xc3\xa4iset tunkeutuivat L\xc3\xa4nsipohjaan. H\xc3\xb6rneforsin taistelun j\xc3\xa4lkeen ruotsalaiset katsoivat, ett\xc3\xa4 ven\xc3\xa4l\xc3\xa4isi\xc3\xa4 ei voinut karkottaa L\xc3\xa4nsipohjasta pelk\xc3\xa4ll\xc3\xa4 maahy\xc3\xb6kk\xc3\xa4yksell\xc3\xa4. Ruotsilla oli Pohjanlahdella meriherruus ja ruotsalaiset p\xc3\xa4\xc3\xa4ttiv\xc3\xa4t tehd\xc3\xa4 maihinnousun ven\xc3\xa4l\xc3\xa4isten selustaan. Maihinnousulaivasto l\xc3\xa4hti liikkeelle 8. elokuuta ja ruotsalaiset aloittivat maihinnousun 16. elokuuta Ratanissa. Maihinnousu kuitenkin ep\xc3\xa4onnistui ja ruotsalaiset vet\xc3\xa4ytyiv\xc3\xa4t 22. elokuuta._NEWLINE_P\xc3\xa4\xc3\xa4osa maihinnousulaivastosta suuntasi ep\xc3\xa4onnistumisen j\xc3\xa4lkeen Uumajaan, mutta pienempi osasto l\xc3\xa4hetettiin pohjoiseen, tarkoituksena hy\xc3\xb6k\xc3\xa4t\xc3\xa4 Piitimeen ja tuhota sen ven\xc3\xa4l\xc3\xa4isvarastot. Osastoon kuului fregatti Jarramas, kuusi saaristolaivaston tykkipurtta ja Ruotsin Pommerista rekrytoidut kaksi saksalaisrykmentti\xc3\xa4, joihin kuului 150 miest\xc3\xa4. Osaston komentaja oli C. F. Hauswolff. Varastojen tuhoamisella pyrittiin vaikeuttamaan ven\xc3\xa4l\xc3\xa4isten vet\xc3\xa4ytymist\xc3\xa4. Ven\xc3\xa4l\xc3\xa4iset joutuivat vet\xc3\xa4ytym\xc3\xa4\xc3\xa4n L\xc3\xa4nsipohjan etel\xc3\xa4osista huoltovaikeuksien vuoksi.\n_START_SECTION_\nTaistelun kulku\n_START_PARAGRAPH_\nRuotsalaisten alukset saavuttivat Piitimejoen suun ja Pitsundin viiden aikaan iltap\xc3\xa4iv\xc3\xa4ll\xc3\xa4 25. elokuuta 1809. Ven\xc3\xa4l\xc3\xa4iset olivat varustaneet Pitholmenin saaren kentt\xc3\xa4linnoituksin. Hauswolff johti itse tykkipursien hy\xc3\xb6kk\xc3\xa4yst\xc3\xa4 ven\xc3\xa4l\xc3\xa4isten varustuksia vastaan. T\xc3\xa4m\xc3\xa4n vuoksi h\xc3\xa4n laskeutui fregatin parkassiin. Jos ven\xc3\xa4l\xc3\xa4isten varastoja ei onnistuttaisi h\xc3\xa4vitt\xc3\xa4m\xc3\xa4\xc3\xa4n, ruotsalaisten tavoitteena oli ainakin tuhota Pitsundin ylitt\xc3\xa4v\xc3\xa4 silta. Ven\xc3\xa4l\xc3\xa4isten asemat olivat kuitenkin liian vahvat ja ruotsalaisten hy\xc3\xb6kk\xc3\xa4ys ly\xc3\xb6tiin takaisin, jonka j\xc3\xa4lkeen ruotsalaiset vet\xc3\xa4ytyiv\xc3\xa4t. Ruotsalaiset k\xc3\xa4rsiv\xc3\xa4t tappioina kahdeksan kaatunutta ja 17 haavoittunutta. My\xc3\xb6s Hauswolff kaatui. Ven\xc3\xa4l\xc3\xa4isten tappiot olivat 15 kaatunutta ja 18 haavoittunutta. Alueella ollut ven\xc3\xa4l\xc3\xa4inen laivasto-osasto ei osallistunut taisteluun.\n_START_SECTION_\nLopputulos\n_START_PARAGRAPH_\nPitsundin taistelu j\xc3\xa4i Suomen sodan viimeiseksi taisteluksi. Kenraalit Johan August Sandels ja Nikolai Mihailovit\xc5\xa1 Kamenski solmivat 2. syyskuuta aseleposopimuksen, joka piti rauhantekoon Haminassa (17. syyskuuta) asti.'